b'\n_START_ARTICLE_\nLacul de acumulare Novodnistrovsk\n_START_PARAGRAPH_\nLacul Novodnistrovsk (\xc3\xaen ucrainean\xc4\x83 \xd0\x94\xd0\xbd\xd1\x96\xd1\x81\xd1\x82\xd1\x80\xd0\xbe\xd0\xb2\xd1\x81\xd1\x8c\xd0\xba\xd0\xb5 \xd0\xb2\xd0\xbe\xd0\xb4\xd0\xbe\xd1\x81\xd1\x85\xd0\xbe\xd0\xb2\xd0\xb8\xd1\x89\xd0\xb5, \xc3\xaen rus\xc4\x83 \xd0\x94\xd0\xbd\xd0\xb5\xd1\x81\xd1\x82\xd1\x80\xd0\xbe\xd0\xb2\xd1\x81\xd0\xba\xd0\xbe\xd0\xb5 \xd0\xb2\xd0\xbe\xd0\xb4\xd0\xbe\xd1\x85\xd1\x80\xd0\xb0\xd0\xbd\xd0\xb8\xd0\xbb\xd0\xb8\xd1\x89\xd0\xb5) este un lac de acumulare de pe fluviul Nistru, care s-a format dup\xc4\x83 construirea barajului Centralei hidroelectrice de la Novodnistrovsk (regiunea Cern\xc4\x83u\xc8\x9bi, Ucraina). Are o suprafa\xc8\x9b\xc4\x83 de 140 km\xc2\xb2 \xc8\x99i este cel mai mare lac de acumulare din bazinul Nistrului._NEWLINE_\xc3\x8en ultimii ani locurile extrem de pitore\xc8\x99ti din \xc3\xaemprejurimile sale devin o destina\xc8\x9bie turistic\xc4\x83 destul de popular\xc4\x83, mai ales dup\xc4\x83 darea \xc3\xaen exploatare \xc3\xaen anul 2006 a unui mare complex de agrement \xc3\xaen comuna Dnistrivca (raionul Chelmen\xc8\x9bi). Pe malul lacului se afl\xc4\x83 \xc8\x99i o serie de importante monumente de arhitectur\xc4\x83, inclusiv Cetatea Hotinului \xc8\x99i m\xc4\x83n\xc4\x83stirea rupestr\xc4\x83 de la Gali\xc8\x9bea (raionul Secureni).'